V hodnotení sa dospelo k záveru, že ciele politiky skúšobného projektu a prípravnej akcie boli všeobecne splnené. V hodnotení sa však zdôraznilo, že tieto dve organizácie neboli finančne udržateľné bez finančných prostriedkov Únie napriek úsiliu o diverzifikáciu svojich zdrojov počas týchto troch rokov. Zastavenie financovania od roku 2017 by organizácie viedlo k prudkému obmedzeniu alebo dokonca ukončeniu svojich činností, čo by znamenalo, že ciele politiky by sa už nedali dosiahnuť. Podobne by bolo zníženie úrovne spolufinancovania rizikové, pretože obe organizácie by ihneď museli znížiť počet zamestnancov, čím by sa obmedzili ich činnosti už v roku 2017 a pravdepodobne by ich dosť rýchlo zastavili.

V tejto súvislosti Komisia spustila na konci roka 2011 skúšobný projekt, ktorého cieľom bolo poskytovať granty na podporu rozvoja finančného odborného centra v prospech koncových používateľov a zainteresovaných strán mimo odvetvia a na zlepšenie ich schopnosti zúčastňovať sa na tvorbe politiky Únie v oblasti finančných služieb. Na základe po sebe nasledujúcich verejných výzvach na predkladanie návrhov Komisia udelila v období rokov 2012 až 2015 granty na prevádzku dvom neziskovým organizáciám so sídlom v Bruseli, a to organizáciám Finance Watch a Better Finance.

Medzi spotrebiteľov využívajúcich finančné služby patrí široká škála fyzických osôb, ktoré používajú finančné služby alebo ich požadujú, vrátane retailových investorov, sporiteľov, poistníkov, účastníkov dôchodkových fondov a dlžníkov. Aj keď sa tento návrh zameriava najmä na spotrebiteľov, jeho ciele môžu byť relevantné aj pre iných koncových používateľov finančných služieb, ktorí používajú finančné služby alebo ich požadujú na účely, ktoré nepatria mimo ich obchodnej, podnikateľskej alebo profesijnej činnosti. Európska komisia prijala niekoľko opatrení na zabezpečenie toho, aby boli vypočuté názory spotrebiteľov a ostatných koncových používateľov finančných služieb, a to najmä i) vytvorenie skupiny používateľov finančných služieb (Financial Services Users Group – FSUG) v roku 2010, ktorá pôsobí ako fórum, na ktorom sú zástupcovia zainteresovaných strán mimo odvetvia pravidelne informovaní o otázkach politiky finančných služieb vo vývoji, a vyzývaní, aby predložili svoje názory a vyjadrili svoje obavy a návrhy týkajúce sa zamýšľaných legislatívnych iniciatív, a ii) systematické začleňovanie spotrebiteľov a zástupcov organizácií občianskej spoločnosti do rôznych expertných skupín zriadených na pomoc Komisii alebo európskym orgánom dohľadu v ich práci v oblasti finančných služieb.

•Proporcionalita

Návrh je v súlade so zásadou proporcionality podľa článku 5 Zmluvy o Európskej únii. V súlade so záverom hodnotenia ex ante, ktoré je priložené k návrhu Komisie týkajúcemu sa nariadenia o financovaní, toto nariadenie neprekračuje rámec toho, čo je nevyhnutné na zachovanie vplyvov a účinkov, ktoré sa dosiaľ dosiahli prostredníctvom predchádzajúceho skúšobného projektu a prípravnej akcie. Financovanie Únie sa navrhuje pre dvoch dobre vymedzených príjemcov, ktorých činnosti, výstupy a vplyvy boli hodnotené v roku 2015. V súčasnom inštitucionálnom rámci sa novými mechanizmami financovania zabezpečí stabilné, riadne a primerané financovanie na dosiahnutie cieľov politiky. Finančná podpora sa poskytne podľa podmienok stanovených v nariadení Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a v delegovanom nariadení Komisie (EÚ) č. 1268/2012 z 29. októbra 2012 o pravidlách uplatňovania nariadenia (EÚ, Euratom) č. 966/2012.

•Výber nástroja

Najvhodnejším právnym nástrojom, ktorý sa má použiť v tomto prípade, na základe článku 169 ods. 2 písm. b), s cieľom vytvoriť program Únie na podporu konkrétnych činností zvyšujúcich zapojenie spotrebiteľov a ostatných koncových používateľov, ako aj zainteresovaných strán zastupujúcich ich záujmy do tvorby politiky Únie v oblasti finančných služieb, je nariadenie.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

•Hodnotenia ex post existujúcich právnych predpisov

Podľa hodnotenia ex post sa Komisia domnieva, že ciele stanovené pre skúšobný projekt a následnú prípravnú akciu boli všeobecne splnené. Celkový cieľ, ktorým bolo vytvoriť európske finančné odborné centrum, bol splnený, pričom vznikli dve vzájomne sa doplňujúce odborné centrá. Činnosti vykonávané oboma príjemcami prispeli k tomu, že sa európskym tvorcom politiky poskytli iné názory než tie, ktoré v danom období vyjadroval finančný sektor, a že o týchto názoroch bola úspešne informovaná širšia verejnosť. Organizácie Finance Watch aj Better Finance sú v úzkom kontakte s tvorcami politiky Únie od roku 2012, čo dokazuje ich účasť na rôznych zasadnutiach a vypočutiach v národných parlamentoch alebo Európskom parlamente. Ich odborné znalosti, poskytnuté v mnohých publikáciách a odpovediach na konzultácie, im umožnili prispieť iným hlasom do verejnej diskusie. Napokon obe rozvíjali schopnosť účinnej komunikácie, vďaka ktorej mohli informovať svojich členov a dokonca širšiu verejnosť o príslušných otázkach vo finančnom sektore. Organizácie Finance Watch a Better Finance pracujú na odlišných oblastiach politiky a zameriavajú sa na rôzne cieľové skupiny, spolu však pokrývajú od roku 2012 svojimi činnosťami väčšinu finančného politického programu Únie.

Organizácia Finance Watch bola vytvorená vďaka týmto grantom Únie a v rokoch 2012 až 2014 získala finančné príspevky vo výške 3,04 milióna EUR. Posúdením sa zistilo, že jej štruktúra, zamestnanci a činnosti sú veľmi relevantné, pokiaľ ide o dosiahnutie cieľov skúšobného projektu a prípravnej akcie. Organizácia Finance Watch sa jasne zameriavala na program finančnej reformy po kríze a pokrývala významnú časť politického programu Únie v období rokov 2012 až 2014. Odborné znalosti poskytované počas uvedeného obdobia (výskumné správy, pozičné dokumenty, odpovede na konzultácie, tlačové správy) boli všeobecne dobre prijímané. V oblasti komunikácie organizácia Finance Watch zriadila vyhradené webové sídlo, dokázala mať pomerne výraznú prítomnosť v médiách a zorganizovať dve konferencie na vysokej úrovni ročne od roku 2012. Zistilo sa, že táto organizácia bola menej účinná, čo sa týka zvyšovania schopnosti koncových používateľov a spotrebiteľov pri tvorbe politiky Únie vo finančnom sektore, a toto možno spájať s jej rôznorodou členskou základňou (nízky vplyv mimo Bruselu). Jej ročný rozpočet dosahoval v priemere 1,8 milióna EUR, pričom takmer dve tretiny jej zdrojov boli pridelené na najímanie vysoko kvalifikovaných zamestnancov (14 zamestnancov) na vykonávanie jej činností. Pomer nákladov na výstup v prípade tejto organizácie (publikácie, podujatia a zasadnutia, komunikácia) bol hodnotený ako stabilný v rokoch 2012 až 2014.

Organizácia Better Finance získala za tri roky granty na prevádzku vo výške 0,90 milióna EUR. Organizácia v súlade so svojou členskou základňou a obmedzenými zdrojmi dokázala vytvoriť finančné odborné centrum zameriavajúce sa väčšinou na záujmy súkromných investorov, jednotlivých akcionárov, sporiteľov a ostatných koncových používateľov finančných služieb. Štruktúra, členovia a činnosti organizácie Better Finance boli posúdené ako veľmi relevantné, pokiaľ ide dosiahnutie cieľov skúšobného projektu v osobitných oblastiach politiky. Jej sekretariát bol však hodnotený ako do určitej miery nestabilný, keďže mal obmedzenú veľkosť (5 zamestnancov), obmedzený počet finančných expertov a počas daného obdobia čelil ťažkostiam v oblasti udržania stabilných zdrojov. Pokiaľ ide o jej skutočný vplyv na tvorbu politiky Únie, organizáciu považovali tvorcovia politiky Únie so sídlom v Bruseli za účinnú v rade konkrétnych tém, a možno ešte viac v oblasti právnych predpisov druhej a tretej úrovne u európskych orgánov dohľadu. Vďaka grantom na prevádzku Únie mohla organizácia Better Finance účinne zvýšiť svoj komunikačný potenciál, rozvíjať profesionálne webové sídlo a najať špecializovaných zamestnancov. Jej výskumná práca bola počas daného obdobia zameraná prevažne na dôchodky.

Od roku 2012 bolo do 60 % oprávnených nákladov oboch príjemcov financovaných prostredníctvom grantov Únie a naďalej sú výrazne závislí od financovania Únie. Napriek pravidelnému úsiliu sa organizácii Finance Watch podarilo prilákať len jedného ďalšieho stabilného a významného darcu, nadáciu Adessium Foundation, ktorej príspevok nie je potvrdený na obdobie po roku 2016. Nie je pravdepodobné, že by členovia organizácie Finance Watch túto stratu kompenzovali. V prípade organizácie Better Finance vyzerá situácia ešte horšie. Okrem grantu využívala organizácia počas hodnoteného obdobia (2012 – 2014) významný a opakovaný príspevok od jedného zo svojich členov. Významné zníženie tohto príspevku v roku 2015 môže znamenať ohrozenie udržateľnosti organizácie Better Finance.

Napokon vzhľadom na pridanú hodnotu Únie v podobe tohto skúšobného projektu a prípravnej akcie sa v hodnotení dospelo k záveru, že obe organizácie určite predstavovali pridanú hodnotu pre tvorbu politiky Únie v oblasti finančných služieb. Na úrovni Únie je málo organizácií zastupujúcich všeobecný záujem spotrebiteľov a žiadne organizácie občianskej spoločnosti, ktoré sa zameriavajú konkrétne na finančný sektor a jeho reguláciu. V rokoch 2012 až 2014 sa v súvislosti s ročnými výzvami na predkladanie návrhov neprihlásila okrem organizácií Finance Watch a Better Finance žiadna alternatívna iniciatíva. V posúdení sa stanovilo, že obe organizácie svojimi opatreniami pridali hodnotu, pokiaľ ide o činnosti ich národných členov a boli prospešné pre európskych koncových používateľov takým spôsobom, ktorý nedokázali dosiahnuť vnútroštátne zoskupenia na presadzovanie záujmov spotrebiteľov.

•Konzultácie so zainteresovanými stranami

Hodnotenie ex post zahŕňalo cielené konzultácie zahŕňajúce rozsiahly online prieskum a cielené rozhovory so všetkými príslušnými zainteresovanými stranami, ktorými boli:

–všetci členovia príjemcov (organizácie aj jednotlivci),

–rad tvorcov politiky vrátane poslancov Európskeho parlamentu (najmä poslancov EP z výboru ECON), úradníkov Komisie (FISMA a JUST), zástupcov z troch európskych orgánov dohľadu a zástupcov vnútroštátnych orgánov,

–darcovia, ostatní poskytovatelia financovania príjemcov,

–spotrebiteľské organizácie,

–zástupcovia odvetvia bankovníctva,

–finanční experti,

–expertné skupiny z finančného sektora.